b'\n_START_ARTICLE_\nZelenoborski\n_START_SECTION_\nMaantiede ja asutus\n_START_PARAGRAPH_\nZelenoborskin kunnan pinta-ala on 2\xc2\xa0054,08 neli\xc3\xb6kilometri\xc3\xa4. Se rajoittuu l\xc3\xa4nness\xc3\xa4 Kantalahden piirin Zaret\xc5\xa1enskin kuntaan, pohjoisessa Kantalahteen, id\xc3\xa4ss\xc3\xa4 Murmanskin alueen Turjan piiriin sek\xc3\xa4 etel\xc3\xa4ss\xc3\xa4 Karjalan tasavaltaan. Pinta-alasta 97,3\xc2\xa0% on mets\xc3\xa4\xc3\xa4._NEWLINE_Seudulla virtaa Koutajoki, joka muodostaa Koutaj\xc3\xa4rven eli Kn\xc3\xa4s\xc3\xb6in tekoj\xc3\xa4rven. Kunnan alueella sijaitsee osa Kantalahden luonnonpuistosta sek\xc3\xa4 nelj\xc3\xa4 luonnonmuistomerkki\xc3\xa4. Hy\xc3\xb6tykaivannaisiin kuuluvat diatomiitti, graniitti, gabronoriitti, hiekka ja sora._NEWLINE_Keskustaajaman lis\xc3\xa4ksi kuntaan kuuluvat Kn\xc3\xa4s\xc3\xb6in ja Koudan kyl\xc3\xa4t, Lesozavodskin ja Pajakannan asutukset sek\xc3\xa4 Koudan ja \xc5\xbdemt\xc5\xa1u\xc5\xbenajan rautatieasemat. Asukasm\xc3\xa4\xc3\xa4r\xc3\xa4 on v\xc3\xa4hentynyt voimakkaasti 2000-luvulla. Huvila-asutusta on Koudan kyl\xc3\xa4ss\xc3\xa4 sek\xc3\xa4 autioiksi j\xc3\xa4\xc3\xa4neiss\xc3\xa4 Lopskajan, Paasman (Pa\xc5\xbema) ja Severnyin entisiss\xc3\xa4 asutuskeskuksissa. Vuoden 2010 v\xc3\xa4est\xc3\xb6nlaskennan mukaan kunnan asukkaista 91\xc2\xa0% on kansallisuudeltaan ven\xc3\xa4l\xc3\xa4isi\xc3\xa4, 3\xc2\xa0% karjalaisia, 2\xc2\xa0% ukrainalaisia ja 2\xc2\xa0% valkoven\xc3\xa4l\xc3\xa4isi\xc3\xa4.\n_START_SECTION_\nHistoria\n_START_PARAGRAPH_\nTaajama on perustettu Kn\xc3\xa4s\xc3\xb6in vesivoimalaitoksen rakentamisen yhteydess\xc3\xa4 vuonna 1951.\n_START_SECTION_\nLiikenne, talous ja palvelut\n_START_PARAGRAPH_\nZelenoborskin kautta kulkee Muurmannin rata sek\xc3\xa4 Pietarin ja Murmanskin v\xc3\xa4linen M18-valtatie. Rautatiell\xc3\xa4 on Kn\xc3\xa4s\xc3\xb6in, Koudan ja Pajakannan asemat. Rut\xc5\xa1ji Karelskijesta haarautuu sivurata Alakurttiiin. Taajamasta on linja-autoyhteydet Lesozavodskiin ja Kantalahteen. Kn\xc3\xa4s\xc3\xb6in kyl\xc3\xa4st\xc3\xa4 liikenn\xc3\xb6i linja-auto Kn\xc3\xa4s\xc3\xb6in asemalle._NEWLINE_Kunnan talous perustuu s\xc3\xa4hk\xc3\xb6ntuotantoon, puunjalostukseen ja rautatieliikenteeseen. Zelenoborskissa toimii Kn\xc3\xa4s\xc3\xb6in vesivoimalaitos, Koutaj\xc3\xa4rven mets\xc3\xa4nhoitoalueen konttori, mets\xc3\xa4teollisuusyritys Zeljonyi Bor, varuskunta ja puunjalostusta harjoittava vankeinhoitolaitoksen ty\xc3\xb6siirtola. Kn\xc3\xa4s\xc3\xb6in asema on rautatiepiirin keskus. Kn\xc3\xa4s\xc3\xb6in kyl\xc3\xa4ss\xc3\xa4 on kalanviljelylaitos._NEWLINE_Taajamassa toimii kolme lastentarhaa, kaksi keskikoulua, parantolakoulu, lasten taide- ja tiedekoulut, lasten luomisty\xc3\xb6n keskus, ammattikoulu ja lastenkoti. Terveyspalveluihin kuuluu kaupunginsairaala poliklinikkoineen. Kulttuurilaitoksia ovat kunnan keskuskulttuuritalo, Vostokin kulttuuritalo ja kunnan keskuskirjasto.\n_START_SECTION_\nKaupunkikuva ja n\xc3\xa4ht\xc3\xa4vyydet\n_START_PARAGRAPH_\nKunnan keskustaajama koostuu varsinaisesta Zelenoborskin taajamasta sek\xc3\xa4 kolmesta muusta osasta, joiden nimet ovat Lesobir\xc5\xbea, Podtaibola ja Zaton. Asuinrakennukset ovat etup\xc3\xa4\xc3\xa4ss\xc3\xa4 huonokuntoisia yksi\xe2\x80\x93kolmekerroksisia puutaloja. Lis\xc3\xa4ksi on muutamia viisikerroksisia kerrostaloja. Palvelut ovat keskittyneet Zelenoborskin ja Lesobir\xc5\xbean keskustoihin. Tuotantolaitokset sijaitsevat pohjois- ja lounaisosissa._NEWLINE_Koudan kyl\xc3\xa4ss\xc3\xa4 sijaitsee 1600-luvulla rakennettu Pyh\xc3\xa4n Nikolauksen kirkko kellotapuleineen ja aitoineen. Kirkko on lajissaan ainutlaatuinen rakennusmuistomerkki ja federaation tason suojelukohde. Kyl\xc3\xa4ss\xc3\xa4 on my\xc3\xb6s seudun vanhimpiin kuuluva, vuonna 1896 perustettu s\xc3\xa4\xc3\xa4asema.'